b'\n_START_ARTICLE_\nBisfosfonati\n_START_PARAGRAPH_\nBisfosfonati (tudi difosfonati) so skupina u\xc4\x8dinkovin, ki zavirajo osteoklastno dejavnost in s tem resorpcijo (razgradnjo) kostnine. Uporabljajo se pri prepre\xc4\x8devanju in zdravljenju osteoporoze, Pagetove bolezni kosti, metastaz na kosteh, multiplega plazmocitoma ter drugih kostnih bolezni, ki povzro\xc4\x8dajo krhkost kostnine.\n_START_SECTION_\nKemi\xc4\x8dne lastnosti\n_START_PARAGRAPH_\nVsi bisfosfonati v svoji strukturi vsebujejo skelet iz atomov P\xe2\x80\x94C\xe2\x80\x94P:_NEWLINE_H\xe2\x82\x82PO\xe2\x82\x83\xe2\x80\x94(R\xe2\x82\x81)C(R\xe2\x82\x82)\xe2\x80\x94PO\xe2\x82\x83H\xe2\x82\x82_NEWLINE_Na osrednji ogljikov atom sta kovalentno vezani dve fosfatni skupini (PO\xe2\x82\x83), kar daje skupini u\xc4\x8dinkovin tudi ime. Stranski skupini, vezani na ogljikov atom (R\xe2\x82\x81 in R\xe2\x82\x82), odlo\xc4\x8data o jakosti delovanja ter farmakokineti\xc4\x8dnih lastnostih.\n_START_SECTION_\nFarmakokinetika\n_START_PARAGRAPH_\nPo aplikaciji bisfosfonata (bodisi peroralno ali intravensko) se okoli polovica u\xc4\x8dinkovine nespremenjene izlo\xc4\x8di skozi ledvice. Preostanek spojine izkazuje v telesu veliko afiniteto do kostnine ter se hitro vsrka na povr\xc5\xa1ino kosti.\n_START_SECTION_\nMehanizem delovanja\n_START_PARAGRAPH_\nPo vezavi bisfosfonatov na kostnino jih vsrkajo osteoklasti, torej kostne celice, ki razgrajujejo in odstranjujejo kostnino. Bisfosfonati povzro\xc4\x8dijo propad osteoklastov._NEWLINE_Obstajata dve poglavitni skupini bisfosfonatnih u\xc4\x8dinkovin: bisfosfonati, ki vsebujejo du\xc5\xa1ik (npr. alendronska kislina) in bisfosfonati, ki du\xc5\xa1ika ne vsebujejo (npr. klodronska kislina). Na\xc4\x8din delovanja na osteoklaste je pri teh dveh skupinah razli\xc4\x8den.'